Stengte badeanlegg umiddelbart: – Skrek av smerte
Det var rundt 150 besøkende da bassenget ble overfylt av klor. Anlegget ble stengt umiddelbart.  – Det var som å bli gasset i hjel. Jeg ble kvalm.  Det sier Maria Therese Sivertsen (44) til VG. Hun er på vinterferie med mannen og barnet sitt på syv år, på Hafjell. Da været ikke spilte på lag torsdag, valgte de å ta turen til Jorekstad Fritidsbad i Jørstadmoen, utenfor Lillehammer.  Besøket skulle derimot ikke ende i en hyggelig badeopplevelse:  – Jeg skulle sitte på sidelinjen og se på. Men så kjente jeg at det var noe gærent, og jeg ble dårlig.  Sivertsen beskriver en stinkende lukt av intens klor.  – Jeg reagerte umiddelbart.  Familien på tre rakk ikke å bli værende på fritidsbadet lenge. Etter ti minutter slo Sivertsen alarm til mannen, og etter en stund fikk hun med de to ut av anlegget.  – Han minste begynte å få problemer. Han sa at han begynte å få smerter i hendene. Øynene til sønnen på syv begynte å klø, og huden ble kritthvit.  Daglig leder: - Veldig lei oss  Terje Rønning, daglig leder på Jorekstad Fritidsbad, bekrefter overfor VG at de hadde trøbbel med et basseng som ble overfylt av klor torsdag.  Badeanlegget ble stengt umiddelbart da de oppdaget feilen.  – Vi har hatt kontakt med veldig mange som har fått såre øyne.  Grunnen var en ventil som hengte seg opp på en klormaskin, ifølge lederen. Klormengden som havnet i vannet kan sammenlignes med sjokk-kloring av bassenger.   Han forteller at det gjaldt ett av anleggets bassenger, og i tillegg til et sammenhengende barnebasseng. Til sammen utgjorde det 200 kubikk med vann.  – Det gikk inn altfor mye klor. Dette er selvfølgelig noe som ikke skal skje.  Ifølge Rønning skal det være fire milligram klor per liter. Fredag morgen har de gjort en vannmåling av bassenget - som viser åtte milligram.  Rønning forteller at det var omtrent 150 gjester på anlegget da klorkrisen oppsto. Siden den gang har de blitt kontakt av rundt 25–30 gjester, som har opplevd plager etter besøket.  – Aldri sett verre – Det var som et hvitt lag i hudfolder. Jeg har aldri sett verre, sier mor Sivertsen om gårsdagens opplevelse. – Mitt barn stod og skrek av smerte, legger moren til.  Mannen, som også badet, fikk tilsvarende plager.  På vei ut la Sivertsen dessuten merke til flere som var blitt utsatt for det samme.  – Det var flere som stod og dunket ungene sine i ryggen fordi de hadde fullstendig hosteanfall. Nå håper hun flere foreldre får svar på hvorfor barnet deres ser ut som det hun selv beskriver som en «kjøttkake».  Natt til fredag har Jorekstad Fritidsbad jobbet for å rette opp i feilen - og det gjøre de fortsatt, når VG er på tråden med daglig leder.  – Det er ikke noe hyggelig. Vi kommer ikke til å åpne hvis vi ikke er sikre på at det er i orden. – Det skal ikke skje, og det skal være trygt å bade her. Det er helt uhørt at det skulle skje. Vi er veldig lei oss.  Rønning oppfordrer besøkende om å oppsøke lege dersom de har plager eller smerter. Utgiftene for det vil badeanlegget betale for.  – Og nytt badetøy!, legger han til.  FHI: – Vurder symptomene  Barbro Johanne Spillum, seniorrådgiver i avdeling for akutte forgiftninger i Folkehelseinstituttet, forklarer til VG at det skal mye til før økt tilsetning klorfrigjørende desinfeksjonsmiddel blir direkte farlig for badende personer. Derimot kan klorgassen prege luften over bassenget: – Og lukten av klor vil være svært tydelig og karakteristisk ved irriterende konsentrasjoner av klorgass i et rom.  Reaksjoner på hud og i øynene er ikke uvanlig ved slik eksponering, ifølge Spillum.  – Det er symptomenes karakter og alvorlighetsgrad som avgjør om det er nødvendig med legeundersøkelse og eventuell behandling videre. – Vurder symptomene de første timene etter eksponeringen, og rådfør deg med lege eller Giftinformasjonen ved mer enn lett irritasjon. Lette irritasjoner av denne typen blir normalisert innen et døgn, legger hun til.
En familie på vinterferie opplevde smerter, kløende øyne og ble dårlige etter et besøk på Jorekstad Fritidsbad i Lillehammer. Bassenget ble overfylt av klor grunnet en feil med en ventil på en klormaskin. Badeanlegget beklager og oppfordrer besøkende å oppsøke lege en opplever plager. 